SKRIFTLIG FORESPØRGSEL E-2115/00

af Luis Berenguer Fuster (PSE) til Kommissionen

(30. juni 2000)

Om: Evaluering af omkostningerne ved overgangen til fri konkurrence for den spanske elektricitetssektor i den af Kommissionen indledte undersøgelse

Den 28. september 1998 udarbejdede Comisión Nacional del Sistema Eléctrico, som nu er integreret i det spanske energiagentur, en offentlig rapport, hvori det henstillede til den spanske regering ikke at vedtage ordningen for securitisering af omkostningerne ved overgangen til fri konkurrence (CTC-ordningen). Den spanske regering fulgte imidlertid ikke denne henstilling. I denne rapport anslog det spanske reguleringsorgan elektricitetsselskabernes CTC til maksimalt

480 milliarder pesetas som følge af variable omkostninger for produktionsaktiviteterne, disse aktivers levetid, udviklingen i efterspørgslen og diskontoen. Den spanske regering agter imidlertid at yde elektricitetsselskaberne ret til at securitisere, (dvs. til at modtage et engangsbeløb) på en billion pesetas.

Vil Kommissionen tage hensyn til udtalelsen fra den spanske tilsynsmyndighed, for så vidt angår evalueringen af CTC?

Mener Kommissionen ikke, at den spanske tilsynsmyndighed bedre end Kommissionen er i stand til at vurdere CTC?

Når kommissær Monti i sit svar E-0492/00(1) af 28.3.2000 bekræftede, at hverken Kommissionen eller den af Kommissionen udpegede ekspert har foretaget nogen ny beregning af de spanske CTC, ville det da ikke af ren og skær forsigtighed ved anvendelsen af traktatens artikel 87 være tilrådeligt, om Kommissionen undersøgte den beregning, som er foretaget af et uafhængigt organ, som desuden viser sig at være tilsynsmyndigheden for det spanske marked?

Agter Kommissionen uden videre at acceptere beløbet på en billion pesetas i statsstøtte uden at indhente udtalelse fra denne myndighed, som efter at have foretaget en upartisk undersøgelse anslår beløbet betydeligt lavere?

(1) EFT C 330 E af 21.11.2000, s. 174.

Svar afgivet på Kommissionens vegne af Mario Monti

(28. juli 2000)

I forbindelse med behandling af en statsstøttesag tager Kommissionen hensyn til alle de oplysninger, den råder over, uanset om de fremlægges af de nationale myndigheder, uden at være bundet af disse oplysninger.

Ifølge Kommissionen har Comisión Nacional del Sistema Eléctrico (CNSE), der nu er intergreret i Comisión Nacional de la Energía (CNE), en anden opgave end Kommissionen. Kommissionen skal vurdere, om de forelagte foranstaltninger er forenelige med fællesmarkedet på grundlag af EF-traktatens artikel 87 og 88 (tidligere 92 og 93). Derimod har CNSE bl.a. beføjelse til at fungere som rådgivende organ for den spanske administration på elområdet og er i denne egenskab inddraget i lovgivningsprocessen, idet den kan stille forslag og fremkomme med udtalelser. I henhold til artikel 8 i lov 54/1977 vedrørende elsektoren er udtalelser på konkurrenceområdet fra CNSE imidlertid hverken bindende for de nationale konkurrencemyndigheder eller for Kommissionen.

Kommissionen er naturligvis bekendt med den rapport, som det ærede medlem henviser til. Den foretrækker imidlertid selv at tage stilling til spørgsmålet om hvilke analyser og undersøgelser, der er nødvendige for at den kan foretage sin egen vurdering.

I forbindelse med behandlingen af en støttesag er det ikke skik og brug, at Kommissionen formelt retter forespørgsler til en tredjepart som f.eks. CNSE.